
B7‑0286/2011
Europa-Parlamentets beslutning om gennemgangen af "Small Business Act"

Europa-Parlamentet,
–
der henviser til meddelelse fra Kommissionen af 23. februar 2011 "Status vedrørende "Small Business Act" for Europa" (KOM(2011)0078),

–
der henviser til sin beslutning af 10. marts 2009 om Small Business Act
,

–
der henviser til sin beslutning af 16. februar 2011 om praktiske aspekter af revisionen af EU-instrumenterne til støtte for finansieringen af SMV'er i den næste programmeringsperiode
,

–
der henviser til forretningsordenens artikel 115, stk. 5, og artikel 110, stk. 2,

A.
der henviser til, at de 23 millioner små og mellemstore virksomheder (SMV'er) i EU, som udgør ca. 99 % af alle virksomheder og leverer over 100 millioner jobs, yder et afgørende bidrag til den økonomiske vækst, den sociale samhørighed og jobskabelsen, er en væsentlig kilde til innovation, spiller en vital rolle for bevarelsen og forøgelsen af beskæftigelsen og bidrager til at nå hovedmålene for EU 2020-flagskibsinitiativerne,

B.
der henviser til, at "Small Business Act" (SBA) hviler på en række vigtige politik-søjler, såsom adgang til finansiering, adgang til markedet (det indre marked, internationale markeder, offentlige udbud) og bedre regulering; der henviser til, at fremskridtene i medlemsstaterne med hensyn til konkrete skridt til forbedring af forretningsmiljøet for SMV'er varierer og er ofte marginalt på trods af de politiske erklæringer om tilslutning til SBA-principperne, 

C.
der henviser til, at SMV'erne fortsat står over for betydelige problemer, for så vidt angår at udvide deres aktiviteter, innovationskapacitet og markedsadgang, hvilket fortrinsvist skyldes vanskeligheder med at opnå finansiering såvel som vedholdende administrative byrder, der bør reduceres yderligere, 

D.
der henviser til, at rammeprogrammet for konkurrenceevne og innovation er blevet en succes, som de 100 000 deltagende SMV'er har gavn af, og som flere forventes at få gavn af inden programperiodens udløb i 2013,

Gennemførelse af SBA
1.
glæder sig over Kommissionens gennemgang af SBA og udtrykker sin tilslutning til de nye forslag, der fokuserer på yderligere forbedring af adgangen til finansiering, øget markedsadgang og fortsat afbureaukratisering gennem en styrkelse af forvaltningspraksis og overvågning og gennem smart regulering og smarte foranstaltninger, såsom SMV-præstationsmålingen; 

2.
glæder sig endvidere over den vellykkede vedtagelse af næsten alle SBA-lovforslag;  tilskynder stærkt medlemsstaterne til snarest muligt at vedtage de resterende forslag om en europæisk privat selskabsvedtægt, der vil sætte SMV'erne i stand til at handle i hele EU og samtidig nedbringe deres omkostninger og skabe grundlag for vækst på dette område, via et fremstød til fordel for den 25 %'s reduktion af den administrative byrde som er indeholdt i SBA, hvilket vil bidrage til effektiviteten af akten for det indre marked og modvirke ethvert protektionistisk økonomipolitisk tiltag fra medlemsstaternes side samt vil stimulere erhvervslivet;  

3.
opfordrer indtrængende medlemsstaterne til hurtigt at gennemføre det reviderede direktiv om forsinkede betalinger som et effektivt middel til at imødegå forsinkede betalinger og de negative følger heraf, især for SMV'er; opfordrer i denne forbindelse Kommissionen til at gennemføre det godkendte pilotprojekt til støtte for SMV'er i etableringen af effektive kreditstyringssystemer og dermed gøre grænseoverskridende gældsinddrivelse nemmere;

4.
gør opmærksom på, at graden af gennemførelse af de foranstaltninger, der er fastsat i SBA, varierer fra medlemsstat til medlemsstat; opfordrer i denne henseende indtrængende medlemsstaterne til at intensivere deres bestræbelser i denne retning og indgå konkrete forpligtelser ved det næste møde i Rådet (konkurrenceevne);

5.
finder det nødvendigt, at Kommissionens regelmæssige overvågning tilsikrer, at gennemførelsen sker på systematisk og altomfattende vis; mener, at Kommissionen bør kunne råde over mere virkningsfulde redskaber til at tilskynde medlemsstaterne til at implementere SBA-principperne, og opfordrer den til årligt at aflægge rapport om fremgangen i SBA-gennemførelsen, både på EU-plan og medlemsstatsplan;

6.
glæder sig over Kommissionens udnævnelse af en ny SMV-repræsentant, og støtter dennes mandat til at overvåge medlemsstaternes fremskridt i gennemførelsen af SBA og til at fremme SMV'ernes interesser inden for hele Kommissionen, navnlig så det sikres, at "tænk småt først"-princippet anvendes effektivt; opfordrer medlemsstaterne til at udpege nationale SMV-repræsentanter til at samordne SMV-politikkerne og kontrollere gennemførelsen af SBA på tværs af de forskellige forvaltninger;

7.
opfordrer Kommissionen til, i lyset af den tværgående rolle, som SMV-politik spiller, og for at sikre overensstemmelse mellem politikkerne, at udpege vicegeneralsekretærer for SMV-anliggender inden for de relevante GD'er (såsom Forskning, Miljø, Indre Marked, Beskæftigelse, Handel), idet de skal indgå i et tæt samarbejde med SMV-repræsentanten;

8.
er betænkelig ved, at SMV-testen ifølge Kommissionen ikke er blevet anvendt korrekt og konsekvent i forbindelse med alle de nye lovforslag, især ikke på nationalt niveau; opfordrer derfor medlemsstaterne og Kommissionen til at sikre, at al ny lovgivning evalueres i forhold til dens mulige indvirkning på SMV'er, og at SMV-testen anvendes regelmæssigt som en del af konsekvensanalyserne; opfordrer desuden Kommissionen til at fremsætte minimumsstandarder og krav, der er baseret på bedste praksis, for anvendelse af SMV-testen på EU-plan og nationalt plan;

9.
fremhæver, at konsekvensanalyser, herunder SMV-testen, skal gennemføres i fuld uafhængighed og altid skal hvile på en objektiv og velfunderet analyse af de mulige konsekvenser; mener derfor, at medlemmerne af Udvalget for konsekvensanalyse (IAB) bør udpeges af Europa-Parlamentet og Rådet på grundlag af forslag fra Kommissionen og ikke længere skal modtage instrukser fra formanden for Kommissionen; foreslår, at SMV-repræsentanten gøres til permanent medlem af IAB og skal have opsyn med, at SMV-testen gennemføres korrekt;

Smart regulering

10.
advarer mod fortsat bureaukrati og administrative byrder, der udgør en betydelig hindring for SMV'er; glæder sig over Kommissionens holdning om, at medlemsstaterne bør undgå at "overregulere" ved at gå videre end EU-lovgivningens krav, når direktiver gennemføres i national ret; er af den mening, at medlemsstaterne bør anvende sammenligningstabeller ved gennemførelse i national ret af EU-direktiver, således at det fremgår klart, hvilke dele af forslaget, der stammer fra EU-lovgivning, og hvilke dele fra supplerende national lovgivning;

11.
understreger betydningen af e-forvaltning og "kun én gang"-princippet, hvorved medlemsstaternes myndigheder kan undgå dobbeltarbejde ved imødekommelse af anmodninger om oplysninger;

12.
glæder sig over, at Kommissionen i sin meddelelse gør sig fornyede bestræbelser på at fremme en reduktion af de administrative byrder for SMV'erne på nationalt niveau, eftersom det ikke er alle medlemsstater, der har indført eller når de nationale reduktionsmål; opfordrer medlemsstaterne til at udvise et stærkere politisk engagement i opstillingen og en større indsats til opnåelsen af disse mål;

13.
understreger, at den administrative byrde er relativt højere, jo mindre virksomheden er, og opfordrer derfor til, at der skelnes mellem mikro-, små og mellemstore virksomheder; understreger, at mikrovirksomheder (mindre end 10 ansatte) udgør 91,8 % af alle virksomheder i EU, og at de derfor fortjener større opmærksomhed og en hertil svarende skræddersyet tilgang; 

Adgang til finansiering

14.
understreger, at en vellykket strategi til at fostre innovation i SMV'er ikke bør være baseret på at yde flere tilskud, men på at skabe et forretningsmiljø, hvor SMV'erne har mere frihed og bedre adgang til alle former for finansiering og finansieringsinstrumenter, såsom investeringstilskud, garantier og egenkapitalfinansiering; bemærker, at innovation nødvendigvis indebærer en vis grad af fiasko, og understreger derfor betydningen af at finansiere "en chance til" for mislykkede SMV-iværksættere, der ikke har begået svig; 

15.
opfordrer især til forbedret adgang til finansiel støtte i de indledende innovationsstadier i form af startkapital, kapital fra virksomhedsengle og flere egenkapital- og kvasi-egenkapitalmidler til støtte for nystartede og små innovative virksomheder, på EU-plan og på regionalt og lokalt plan; understreger i denne henseende behovet for at oprette en EU-fond for risikovillig projektkapital; mener, at EU bør udvide anvendelsen af permanente risikodelingsprodukter, som tilbydes af Den Europæiske Investeringsbank (EIB) via finansieringsfaciliteten med risikodeling (RSFF); 

16.
mener i betragtning af, at de nye Basel III-krav til bankerne kan have betydelig indvirkning på deres finansiering til SMV'er, at der bør rettes et særligt fokus mod at foretage en omfattende SMV-test som led i konsekvensanalysen af kapitalkravsdirektivet (CRD IV), der på nuværende tidspunkt er under udarbejdelse, og at der på EU-niveau skal lægges større vægt på at tilvejebringe garantiordninger som en alternativ finansieringsmetode;

17.
glæder sig i denne forbindelse over, at EIB overdrog Den Europæiske Investeringsfond 1 mia. EUR til at investere på bankens vegne som en mezzanine-vækstfacilitet gennem investeringsfonde rettet mod voksende, innovative og konkurrencedygtige SMV'er i hele EU; opfordrer derfor til en yderligere forhøjelse af midlerne til disse finansieringsinstrumenter, eftersom de fremmer innovationen, som er fundamentet for EU's konkurrenceevne;

18.
støtter kraftigt op om rammeprogrammet for konkurrenceevne og innovation, der har vist sig at være en succes, og advarer mod den mulige effekt, det vil få for programmets effektivitet og fleksibilitet, hvis dets struktur ændres som følge af en eventuel sammenlægning med fremtidige EU-forskningsprogrammer; opfordrer til, at rammeprogrammet bevares som et uafhængigt flagskibsprogram for SMV'er; mener, at der bør oprettes en særskilt SBA-budgetpost under det fremtidige rammeprogram til finansiering af specifikke SBA-prioriteter;

19.
beklager, at kun 75 % af det samlede beløb på 21 mia. EUR til finansiel støtte ved udgangen af 2009 var blevet stillet til fuld rådighed – med banker som mellemmænd – for blot 50 000 SMV'er ud af 23 millioner; opfordrer derfor til, at der træffes foranstaltninger til at gøre betalingsmekanismen, især systemet med partnerbanker som mellemmænd, mere gennemsigtigt og effektivt for at undgå, at der opstår underskud, og for at blive i stand til at nå målet om at udlåne det samlede beløb på 30 mia. EUR til SMV'erne mellem 2008 og 2011;

Markedsadgang

20.
glæder sig over vedtagelsen af akten om det indre marked, baseret på Europa-Parlamentets initiativ i forlængelse af Monti-rapporten; glæder sig navnlig over de lovgivningsmæssige foranstaltninger, der sætter SMV'erne i stand til at høste fuld fordel af det indre marked, såsom EU-reglerne for projektkapitalfonde, reviderede momsregler og en forenkling af regnskabsdirektiverne; opfordrer indtrængende Kommissionen til at engagere sig kraftigt til fordel for gennemførelsen af akten om det indre marked, især hvad angår vedtagelsen af de prioriterede foranstaltninger frem til udgangen af 2012; opfordrer Kommissionen og Rådet til at tage nøje hensyn til SMV'ernes interesser i forbindelse med alle foranstaltninger under hele denne proces; 

21.
finder, at dialogen mellem SMV'erne og udbydende myndigheder bør styrkes med henblik på at lette SMV'ernes deltagelse i offentlige udbudsprocedurer; foreslår i denne henseende, at mulighederne afsøges for at bistå SMV'er med at indgå partnerskaber og konsortier, hvormed de kan indgive fælles tilbud på offentlige udbud; opfordrer Kommissionen til at foretage en konsekvensanalyse og undersøge muligheden for at hæve tærsklerne for EU's offentlige udbud, hvilket vil gøre det muligt for SMV'er at deltage i kontrakter, der ellers ville være underkastet specifikke krav og dermed være uopnåelige for dem; opfordrer Kommissionen til at undersøge, hvordan offentliggørelsen af offentlige udbud i hele EU kan forbedres, og hvordan den administrative byrde, som forhindrer EU-baserede virksomheder i at byde på grænseoverskridende offentlige udbud, kan fjernes; opfordrer medlemsstaterne til at gøre mere systematisk brug af den europæiske kodeks for god praksis, der giver SMV'er lettere adgang til offentlige udbud;

22.
opfordrer Kommissionen til i sine kommende forslag til modernisering af EU's standardiseringssystem at sikre, at SMV'ernes interesser er tilstrækkeligt repræsenteret i de europæiske standardiseringsorganer, og til at gøre standarderne mere tilgængelige for SMV'erne; 

23.
understreger den rolle, som initiativer såsom forskningsinitiativet for mindre virksomheder spiller i at assistere offentlige organer med at opnå forskning og udvikling fra små virksomheder i den hensigt at formulere løsninger, der imødekommer offentlige behov og samtidig fostrer udvikling af innovative produkter og tjenesteydelser; 

SMV-støtte 
24.
gentager sin tidligere opfordring til etablering af nationale, funktionsspecifikke fysiske eller elektroniske informationskontaktpunkter og støttetjenester for SMV'er i tråd med kvikskranke-princippet, således at der gives adgang til forskellige informationskilder og støtteydelser, der er struktureret i overensstemmelse med en virksomheds arbejdsproces; 

25.
mener, at mindre virksomheder bør få assistance, så de øger deres evne til at konkurrere på de internationale markeder via forbedring af deres eksportkapacitet, udbredelse af information vedrørende programmer og initiativer, der letter adgangen til internationale markeder og styrker SMV-produkters og serviceydelsers gennemslagskraft, så det sikres, at små virksomheders interesser er tilstrækkeligt repræsenteret i bi- og multilaterale handelsforhandlinger;  

Forskning og innovation

26.
opfordrer til fortsatte bestræbelser på at forenkle finansieringen af forskning, udvikling og innovation og af hensigtsmæssig programforvaltning, især til gavn for SMV'er, som skitseret i Parlamentets beslutning af 11. november 2010 om forenkling af gennemførelsen af rammeprogrammerne for forskning og af 16. februar 2011 om praktiske aspekter af revisionen af EU-instrumenterne til støtte for finansieringen af SMV'er i den næste programmeringsperiode; 

27.
glæder sig over Kommissionens intention om at foreslå mindre omstændelige administrative og finansielle regler for SMV'er, såvel som et sæt rationaliserede instrumenter til styrkelse af deres innovationskapacitet gennem hele innovationscyklussen, herunder ikke-teknologisk innovation, inden for de fremtidige finansieringsrammer for forskning og innovation og især arvtager-programmerne til det syvende forskningsrammeprogram og rammeprogrammet for konkurrenceevne og innovation; minder Kommissionen om betydningen af, at der stilles lokal støtte til rådighed for SMV'er, f.eks. gennem inddragelsen af innovationscentre, handelskamre, erhvervsorganisationer og innovationsklynger; 

28.
opfordrer til vedtagelse af det fælles europæiske patent og til videreudvikling og EU-samordning af instrumenter og programmer (såsom innovationsværdikuponer), der fremmer SMV'er innovationsstyringskapacitet, deres adgang til forsknings- og innovationsydelser og andre videnbaserede, erhvervsrettede tjenesteydelser (modellering af virksomhedsprocedurer, risikovurdering etc.); gør navnlig opmærksom på medlemsstaternes bedste praksis vedrørende universitetsbaserede centrummer for teknologioverførsel, som letter SMV'ers adgang til forskning og udvikling; opfordrer Kommissionen til at vurdere mulighederne for at etablere en europæisk patentfond, der skal lette teknologioverførslen mellem forskningsinstitutioner og erhvervslivet, især de innovative SMV'er;

29.
opfordrer de nationale regeringer til at overveje skatteincitamenter for innovative små, nystartede virksomheder i de første år, de er i drift; 

Færdigheder og uddannelse

30.
beklager, at SBA ikke har tilstrækkeligt fokus på social- og arbejdsmarkedsrelaterede spørgsmål, der indvirker på iværksætterånden og SMV'ers evne til at opfylde deres beskæftigelsespotentiale eller til at ansætte arbejdskraft med de rette kvalifikationer;

31.
er opmærksom på, at iværksætterorienterede SMV'er overvejende er drivkraften bag vækst og innovation; understreger, at der skal vies mere opmærksomhed til at fremhjælpe udviklingen af iværksætterånden på alle uddannelsesniveauer ved anvendelsen af innovative metoder, såsom egentlige miniselskaber inden for de gymnasiale uddannelser; understreger vigtigheden af at støtte udviklingen af de ledelsesmæssige og digitale færdigheder, som små virksomheder skal besidde for at få succes i det rådende markedsmiljø;  

32.
opfordrer Kommissionen og medlemsstaterne til at udvikle og fremme initiativer, der understøtter en bedre indkredsning og forudsigelse af SMV'ers behov, hvad færdigheder angår, især således at de bliver i stand til at drive forretning på mere bæredygtig vis og til at udvikle strategier for iværksætterorienteret og erhvervsrettet uddannelse baseret på medlemsstaternes bedste praksis;  

33.
opfordrer Kommissionen til at give programmet Erasmus for unge iværksættere et permanent fundament med et tilstrækkeligt budget, på baggrund af de yderst opmuntrende resultater af den forberedende foranstaltning, selv om denne endnu kun fungerer i en begrænset størrelsesorden;

Effektiv ressourceudnyttelse

34.
glæder sig over Kommissionens anerkendelse af, at SMV'er udfylder en central rolle i overgangen til en ressourceeffektiv økonomi; er af den opfattelse, at opnåelsen af ressourceeffektivitesmålene forudsætter en værdikæde-tilgang; opfordrer derfor Kommissionen til at oprette koordinerede, sektorspecifikke SMV-projekter og ‑aktiviteter, der sigter mod at indkredse potentielle ressourceeffektive innovationer inden for værdi- og forsyningskæderne;

35.
glæder sig over Kommissionens forslag om at indføre en handlingsplan for øko-innovation; opfordrer til ambitiøse foranstaltninger til støtte for SMV'er indsats for at indføre øko-innovative løsninger på alle stadier af værdikæden, herunder i udformningen; finder det nødvendigt at forhøje støttemidlerne til initiativer på dette område, f.eks. gennem det fremtidige rammeprogram for konkurrenceevne og innovation, såvel som gennem målrettet anvendelse af strukturfondene; opfordrer Kommissionen til hvert halve år at aflægge rapport om medlemsstaternes fremskridt, hvad angår fremme af SMV'ernes øko-innovation;

36.
henleder opmærksomheden på SMV'ernes potentiale vedrørende energibesparelse, idet kun 24 % af SMV'erne på nuværende tidspunkt deltager i tiltag til reduktion af deres miljømæssige skadevirkninger; understreger, at anvendelsen af omkostningseffektive energieffektivitetsforanstaltninger vil bistå SMV'erne med at nedbringe deres energiudgifter og forøge deres kapacitet til geninvestering; mener, et der er et stort behov for skridt til at forbedre bevidstheden om CO2-spørgsmål blandt iværksættere med små eller mellemstore projekter; understreger, at mens der findes mindst én finansiel rådgiver for hver SMV, findes der kun meget få eksperter, der yder rådgivning til SMV'er om energibesparelser og ‑effektivitet; 

37.
pålægger sin formand at sende denne beslutning til Rådet og Kommissionen og til medlemsstaternes regeringer og parlamenter.

� Vedtagne tekster, P6_TA(2009)0100.


� Vedtagne tekster, P7_TA(2011)0057.

